Suomea komissio moittii hyvä veli -verkostojen mellastamisesta etenkin kuntien ja aluehallinnon tasolla.

EU-komissio selvitti korruption eri muotoja ja yleisyyttä eri maissa nyt ensi kertaa. COLOURBOX.COM

Terveysasemalla pitää maksaa ylimääräistä, rakennuslupa järjestyy riihikuivalla, kunnanjohtajan kaveri saa urakan. Korruptiosta on EU-maissa monenlaista esimerkkiä, ja EU-komission tuoreen raportin mukaan ongelma aiheuttaa taloudelle vuosittain noin 120 miljardin kustannukset.

Suomea komissio moittii hyvä veli -verkostojen mellastamisesta etenkin kuntien ja aluehallinnon tasolla. Raportti kehottaa Suomea varmistamaan, että näiden kilpailutukset tapahtuvat riittävän avoimesti, jotta kilpailu olisi reilua ja todellista.

Komissio pitää myös vaalirahoitussotkuja vakavana osoituksena hyvä veli -verkostoista. Toisaalta kohu on tehnyt tehtävänsä ja Suomi on puuttunut ongelmiin, raportissa todetaan.

Yleisesti ottaen komissio nostaa Suomen vähiten korruptoituneiden EU-maiden joukkoon muiden Pohjoismaiden ohella.

Ruotsalainen sisäasiainkomissaari Cecilia Malmström varoitti myös paremmin pärjänneitä maita lepäämästä laakereillaan.

– Me emme tee tarpeeksi, ja tämä pitää paikkansa jokaisen maan kohdalla, Malmström sanoi raportin julkistustilaisuudessa.

Lait kohdallaan, maan tapa pysyy

Malmström epäilee, että todellista poliittista tahtoa korruption kitkemiseen puuttuu laajalti. Usein lait ovat kunnossa, mutta tiukkaan juurtuneita maan tapoja ei saada käytännössä murrettua, kun moni taho hyötyy niistä.

EU-komissio selvitti korruption eri muotoja ja yleisyyttä eri maissa nyt ensi kertaa. Se ei ole pannut maita suoraan paremmuus- tai huonommuusjärjestykseen, mutta mädännäisyyden eri tyyppien yleisyyttä on selvitetty kyselyn avulla.

Lahjusten antamisen ja ottamisen kaltaisissa arkipäivän tilanteissa korruptio ei ole suomalaisille tuttua verrattuna moniin muihin maihin.

Suhteellisen usein lahjuksen pyytämiseen törmätään esimerkiksi Romaniassa, Bulgariassa ja Kreikassa.

EU-komissio on antanut jokaiselle 28 maalle suosituksia korruption kitkemisestä. Niiden noudattamista seurataan uudessa raportissa parin vuoden kuluttua.